"Хитлеров рат" је издат 1977. године. Ова књига представља први од два дела Хитлерове биографије коју је написао Ервинг. У књизи Ервинг тврди да је његов циљ да скине љагу са Хитлеровог имена, коју су набацили историчари. Хитлера је представио као рационалног, интелигентног политичара, чији је једини циљ био да повећа добростање Немачке и њен утицај на континенту. У томе су га спречавали неспособни поданици и издајице. Кривица за ескалацију рата се пребацује на савезничке вође, нарочито Черчила, а напад на Совјетски Савез 1941. године је окарактерисан као превентивни рат, на који је Хитлер био приморан због предстојећег совјетског напада. Ервинг је такође тврдио да Хитлер није знао за Холокауст и да су Хајнрих Химлер и Рајнхард Хајдрих били организатори Холокауста. Као доказ, Ервинг је користио непостојање писаног Хитлеровог наређења у вези са Холокаустом и деценијама је нудио награду од 1.000 фунти ономе ко нађе такав документ.